РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/378-13

7. октобар 2013. године

Б е о г р а д

З А П И С Н И К

54. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 7. ОКТОБРА 2013. ГОДИНЕ

Седница Одбора је почела у 10,35 часова.

Седницом је председавала Весна Ковач, председница Одбора.

Поред председнице, седници су присуствовали и чланови Одбора: Зоран Антић, Жика Гојковић, Радмило Костић, др Милорад Мијатовић, Драган Томић и Момо Чолаковић и заменици чланова Одбора: Радослав Комленовић уместо Војислава Вујића, Дејан Раденковић уместо Зорана Касаловића и Бошко Ристић уместо Александра Сенића.

Седници нису присуствовали чланови Одбора: Верољуб Арсић, Војислав Вујић, мр Божидар Ђелић, Бојан Ђурић, Зоран Касаловић, Душица Николић, Радојко Обрадовић, Золтан Пек, Александар Сенић и Ђорђе Стојшић.

Седници су присуствовали и заменици чланова Одбора Мирко Чикириз и др Владимир Маринковић.

Седници су присуствовали чланови Одбора за административно- буџетска и мандатно-имунитетска питања: Петар Петровић члан, Миодраг Ђидић члан, Олгица Батић члан и Срђан Миковић заменик члана.

Седници је присуствовао Младен Младеновић, заменик генералног секретара Народне скупштине и Маја Павловић, шеф Одсека за буџетско планирање, нормативу, анализу и извештавање у Народној скупштини.

На позив председнице Одбора, седници су присуствовали представници УНДП: Биљана Леденичан, директор за парламентарни развој и др Синиша Илић и Небојша Кељевић, консултанти.

Након утврђивања кворума, Одбор је, на предлог председнице, једногласно утврдио следећи

Д н е в н и р е д

1. Информација о изради портала за праћење и надзор над трошењем средстава буџета Републике Србије, који ће повезивати Народну скупштину и Управу за трезор и о обуци народних посланика за коришћење портала (у оквиру Пројекта УНДП).

Уводно излагање поднела је Биљана Леденичан, представник УНДП. Истакла је да је Народна Скупштина потписивањем Споразума о сарадњи са УНДП и Амбасадом Швајцарске Конфедерације, 5. септембра 2012. године, званично започела, у оквиру Пројекта „Јачање надзорне улоге и јавности у раду Народне скупштине“, израду портала за праћење и надзор над трошењем средстава буџета Републике Србије. Овим се Народна скупштина сврстала у редак број парламената у свету, који су сами направили портал за праћење јавних финансија. У већини земаља ово питање је решено преко Управе за трезор. Напоменула је и да ће након додатних припрема и анализа, портал почети са радом крајем 2014. или почетком 2015. године.

Маја Павловић је презентовала Одбору податке који тренутно постоје у Управи за трезор у систему за извршење буџета, као и са могућностима и предностима овог Пројекта.

Др Синиша Илић је указао да је циљ презентације да се покаже шта је све од података могуће добијати из Управе за трезор, тј. који подаци су доступни за директне, а који за индиректне буџетске кориснике. За директне буџетске кориснике постоји информациони Систем за управљање јавним финансијама (СУЈФ), док индиректни буџетски корисници још увек нису интегрисани у овај систем, али се њихово извршење може пратити преко дневних извода.

У дискусији су учествовали: Драган Томић, Срђан Миковић и Весна Ковач.

Драган Томић је оценио да није довољно, у овиру Пројекта, организовати само обуку народних посланика за коришћење овог портала. Нагласио је да буџет није довољан за финансирање свих потреба које држава има, посебно због огромне стопе сиве економије, тако да се треба фокусирати на њено сузбијање. Поред тога, треба проширити изворе прихода буџета, тренутних 15 извора није довољно, јер постоје многи потенцијални извори који су изузети из опорезивања. У овом систему треба користити праксу неких европских земаља где се масовним опорезивањем крупног капитала долази до значајних средстава за буџет.

Срђан Миковић је позитивно оценио овај пројекат и истакао да је веома важно да народни посланици имају увид у трошење јавних средстава.

Весна Ковач је изразила задовољство због увођења овог портала и нагласила да ће представљати велику помоћ у обављању надзорне функције Народне скупштине.

Седница је закључена у 11,10 часова.

СЕКРЕТАР ОДБОРА ПРЕДСЕДНИК ОДБОРА

Милена Сандић Весна Ковач